钦定古今图书集成/明伦汇编/家范典/第100卷 > 章潢图书编 > 《宗法总叙》
## 钦定古今图书集成/明伦汇编/家范典/第100卷 > 章潢图书编 > 《宗法总叙》

人君欲教民和亲，其道必始于宗族，故欲复古之小
宗，以收天下不相亲属之心。古有大宗，有小宗。《礼》曰：
“别子为祖，继别为宗，继祢者为小宗。有百世不迁之
宗，有五世则迁之宗。百世不迁者，别子之后也。宗其
继别子之所自出者，百世不迁者也；宗其继高祖者，
五世则迁者也。”古者诸侯之子弟，异姓之卿大夫，始
有家者，不敢祢其父而使其嫡子后之，则为大宗。族
人宗之，虽百世，而宗子死，则为服齐衰九月，故曰：“宗。”
其继别子之所自出者，百世不迁者也。别子之庶子，
又不得祢别子，而自使其嫡子为后，别为小宗。小宗
五世之外则无服。其继祢者，亲兄弟为之服；其继高
祖者，三从兄弟为之服；其大功九月；而高祖以外，亲
尽则易宗，故曰“宗。”其继高祖者，五世则迁者也。小宗
四，有继高祖者，有继曾祖者，有继祖者，有继祢者，与
大宗为五，此所谓五宗也。古者立宗之道，嫡子既为
宗，则其庶子之嫡子，又各为其庶子之宗，其法止于
四，而其实无穷。自秦汉以来，无世卿大宗之法，不可
以复立。而其可以收合天下之心者，有《小宗》之法存，
而莫之行，此甚可惜也。